

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՀԱՇՎԵՔՆՆԻՉ ՊԱԼԱՏ

**Ո Ր Ո Շ ՈՒ Մ**

2025 թվականի հուլիսի 24-ի № 48-Լ

**ՀԱՇՎԵՔՆՆՈՒԹՅԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ**

Ղեկավարվելով Հաշվեքննիչ պալատի մասին օրենքի 10-րդ հոդվածի 1-ին մասի 24-րդ կետով և 22-րդ հոդվածի 4-րդ մասով` Հաշվեքննիչ պալատը

**Ո Ր Ո Շ ՈՒ Մ Է`**

1. Սահմանել հաշվեքննության կարգը՝ համաձայն հավելվածի։
2. Սույն որոշումն ուժի մեջ է մտնում հրապարակմանը հաջորդող օրվանից:

|  |  |  |
| --- | --- | --- |
| ՀԱՇՎԵՔՆՆԻՉ ՊԱԼԱՏԻ ՆԱԽԱԳԱՀ |  | ԱՏՈՄ ՋԱՆՋՈՒՂԱԶՅԱՆ |

Հավելված

Հաշվեքննիչ պալատի 2025 թվականի

հուլիսի 24-ի № 48-Լ որոշման

**ՀԱՇՎԵՔՆՆՈՒԹՅԱՆ ԿԱՐԳ**

**1․ ԸՆԴՀԱՆՈՒՐ ԴՐՈՒՅԹՆԵՐ**

1. Սույն իրավական ակտով (այսուհետ՝ Կարգ) սահմանվում է հաշվեքննության ստուգման կազմակերպման և իրականացման, հաշվեքննության առաջադրանքի, պետական բյուջեի կատարման վերաբերյալ եզրակացության, ընթացիկ եզրակացության և հաշվեքննության հաշվետվության նախագծերի կազմման, վավերացման և Հաշվեքննիչ պալատի հաստատմանը ներկայացման կարգը, ինչպես նաև հաշվեքննության գործընթացի հետ կապված այլ հարաբերություններ։
2. Սույն կարգով սահմանված՝ հաշվեքննությանը վերաբերող կարգավորումները տարածվում են նաև «Հաշվեքննիչ պալատի մասին» օրենքով նախատեսված ստուգումների վրա։
3. Սույն կարգում օգտագործված հասկացությունները և տերմինները կիրառվում են «Հաշվեքննիչ պալատի մասին» օրենքով և հաշվեքննության մեթոդաբանություններով և ուղեցույցերով սահմանված իմաստով։ Սույն կարգի իմաստով համակարգումը Հաշվեքննիչ պալատի անդամի կողմից հաշվեքննության ընթացքի նկատմամբ հսկողության միջոցով՝ օրինականության և արդյունավետության սկզբունքներին համապատասխան հաշվեքննության իրականացումն ապահովելու, ինչպես նաև Հաշվեքննիչ պալատի համապատասխան մասնագիտացված կառուցվածքային ստորաբաժանման այսուհետ՝ ՄԿՍ ներկայացրած նախագծերի վավերացման և Հաշվեքննիչ պալատի հաստատմանը ներկայացնելու գործառույթ է։
4. Հաշվեքննության գործընթացը բաղկացած է հաշվեքննության պլանավորման, կատարման, հաշվետվության և հետհսկողության փուլերից:
5. Հաշվեքննության գործընթացի՝ սույն կարգով չկարգավորված հարաբերությունները կարգավորվում են Հաշվեքննիչ պալատի կողմից հաստատված հաշվեքննության մեթոդաբանություններով և ուղեցույցներով, ինչպես նաև Հաշվեքննիչ պալատի այլ որոշումներով, եթե «Հաշվեքննիչ պալատի մասին» օրենքով այլ բան նախատեսված չէ։
6. Հաշվեքննության առաջադրանքը, պետական բյուջեի կատարման վերաբերյալ եզրակացությունը, ընթացիկ եզրակացությունները և հաշվեքննության հաշվետվությունները հաստատելու մասին Հաշվեքննիչ պալատի որոշումների նախագծերը մշակվում, շրջանառվում և հաստատման են ներկայացվում Հաշվեքննիչ պալատի կողմից սահմանված ընթացակարգերով։ Սույն կետում նշված նախագծերը, մինչև նախագիծը մշակած ՄԿՍ-ի աշխատանքները համակարգող Հաշվեքննիչ պալատի անդամի այսուհետ՝ համակարգող վավերացմանը և այնուհետև Հաշվեքննիչ պալատի հաստատմանը ներկայացնելը, նախագիծը մշակած ՄԿՍ-ի ղեկավարի կողմից ներկայացվում են Հաշվեքննիչ պալատի շահագրգիռ կառուցվածքային ստորաբաժանումներին՝ փորձաքննության, որի եզրակացությամբ հավաստվում է, որ նախագիծը մշակվել է օրենսդրությամբ սահմանված կարգին համապատասխան։
7. Հաշվեքննության փաստաթղթաշրջանառությունն իրականացվում է Հաշվեքննիչ պալատի կողմից սահմանված գործավարության և դրան առնչվող այլ կարգերի պահանջներին համապատասխան:
8. Հաշվեքննիչ պալատը հաշվեքննության ընթացքում կամ դրա արդյունքով հաշվեքննության օբյեկտի ղեկավարին, ինչպես նաև վերադաս ունենալու դեպքում վերադասին կարող է առաջարկել օրենքով սահմանված կարգով պատասխանատվության ենթարկել հաշվեքննության օբյեկտի պաշտոնատար անձանց, եթե վերջիններս չեն կատարել «Հաշվեքննիչ պալատի մասին» օրենքի պահանջները:
9. Հաշվեքննիչ պալատը կարող է  հաշվեքննության շրջանակում «Հաշվեքննիչ պալատի մասին» օրենքի պահանջները չկատարելու կամ ոչ պատշաճ կատարելու հիմքով պատասխանատվության ենթարկված պետական կամ տեղական ինքնակառավարման մարմնի, դրա պաշտոնատար անձի կամ իրավաբանական անձի վերաբերյալ տեղեկատվությունը՝ համապատասխան դեպքի նկարագրությամբ՝ պատասխանատվության միջոց կիրառելու վերաբերյալ որոշումն ընդունվելուց կամ դատական ակտն օրինական ուժի մեջ մտնելուց հետո հրապարակել իր պաշտոնական կայքում և (կամ) զանգվածային լրատվության միջոցներում։ Հաշվեքննիչ պալատը սույն կետում նշված տեղեկատվությունը, հրապարակելու հետ միաժամանակ, կարող է ներկայացնել Ազգային ժողով:

**2․ ՀԱՇՎԵՔՆՆՈՒԹՅԱՆ ԿԱԶՄԱԿԵՐՊՈՒՄԸ ԵՎ ՊԼԱՆԱՎՈՐՈՒՄԸ**

1. Հաշվեքննությունն իրականացվում է Հաշվեքննիչ պալատի որոշմամբ հաստատված հաշվեքննության առաջադրանքի հիման վրա, որը ներառում է հաշվեքննության օբյեկտը, առարկան, տեսակը, իրականացման ժամկետը, հաշվեքննությունն ընդգրկող ժամանակաշրջանը, հաշվեքննություն իրականացնող խմբի կազմը՝ խմբի ղեկավարը, այլ հաշվեքննողներ և փորձագետներ, ինչպես նաև հաշվեքննության չափանիշները և հաշվեքննության մեթոդաբանությամբ նախատեսված այլ տեղեկատվություն՝ ըստ անհրաժեշտության:
2. Հաշվեքննության առաջադրանքի նախագիծը մշակվում է համապատասխան ՄԿՍ-ի կողմից:
3. ՄԿՍ-ի ղեկավարը, հաշվեքննության առաջադրանքի նախագծման փուլում, պլանավորում է հաշվեքննություն իրականացնող խմբի կազմը։ Պետական բյուջեի կատարման հաշվեքննության (այդ թվում՝ եռամսյակային հաշվեքննություններ) իրականացնող խումբը ձևավորվում է ըստ բյուջետային դասակարգումների տնտեսական կատեգորիաների։
4. ՄԿՍ-ի ղեկավարը հաշվեքննություն իրականացնող խմբում ընդգրկված պաշտոնատար ան­ձանց էլեկտրոնային փաստաթղթաշրջանառության համակարգով տեղեկացնում է հաշվեքննություն իրականացնող խմբում հնարավոր ներգրավման մասին, ճշտում է տվյալ հաշ­վեքննությանը մասնակցելու հարցում հնարավոր էթիկական կոնֆ­լիկտի (շահերի բախման) բացակայության հարցը և առաջարկում է ստորագրել Հաշվեքննիչ պալատի կողմից սահմանված՝ Հաշվեքննիչ պալատի հաշվեքննողների անկախության և գաղտնիության» հայ­տարարագիրը: Հնարավոր էթիկական կոնֆլիկտի (շահերի բախման) առկայության դեպքում՝ հաշվեքննություն իրականացնող խմբում ընդգրկված տվյալ պաշտոնատար ան­ձը, մեկ աշխատանքային օրվա ընթացքում, այդ մասին գրավոր հայտարարություն է ներկայացնում ՄԿՍ-ի ղեկավարին, նշելով հնարավոր էթիկական կոնֆլիկտի (շահերի բախման) հիմնավորումները և պատճառները։
5. Թեմատիկ հաշվեքննության առաջադրանքի նախագծում կարող է ընդգրկվել միայն այն հաշվեքննողը և (կամ) փորձագետը, որը սույն կարգի 12-րդ կետում նշված հայտարարագրով հավաստել է, որ չունի շահերի բա­խում տվյալ հաշվեքննության իրականացման հարցում։
6. Պետական բյուջեի կատարման (այդ թվում՝ եռամսյակային հաշվեքննությունների) շրջանակում, անկախ ըստ բյուջետային դասակարգումների տնտեսական կատեգորիայի շահերի բախման հանգամանքից, հաշվեքննողը ընդգրկվում է հաշվեքննության առաջադրանքի նախագծում, սակայն հետագայում չի մասնակցում այն հաշվեքննության օբյեկտում տվյալ բյուջետային դասակարգումների տնտեսական կատեգորիայի հաշվեքննությանը և որոշումների կայացմանը, որտեղ ունի շահերի բախում։ Սույն կետում նշված շահերի բախման վերաբերյալ հանգամանքները և պատճառները հաշվեքննողը ներկայացնում է Հաշվեքննիչ պալատի հաշվեքննողների անկախության և գաղտնիության» հայ­տարարագրում։
7. Համակարգողը, նախքան հաշվեքննության առաջադրանքի նախագիծը վավերացնելը, հաշվեքննության գործընթացում իր անկախության և օբյեկտիվության վրա բացասաբար ազդող գործոնների բացակայության պարագայում, ստորագրում է Հաշվեքննիչ պալատի կողմից սահմանված՝ «Հաշվեքննիչ պալատի անդամների անկախության և գաղտնիության» հայտարարագիրը:
8. Հաշվեքննության գործընթացում իր անկախության և օբյեկտիվության վրա բացասաբար ազդող գործոնների առկայության դեպքում՝ համակարգողը, մեկ աշխատանքային օրվա ընթացքում, այդ մասին գրավոր հայտարարություն է ներկայացնում Հաշվեքննիչ պալատի նախագահին և Հաշվեքննիչ պալատի էթիկայի կոմիտե, նշելով բացասաբար ազդող գործոնների առկայության հիմնավորումները և պատճառները։ Էթիկայի կոմիտեն, սույն կետում նշված հայտարարության քննարկման արդյունքներով, երեք աշխատանքային օրվա ընթացքում Հաշվեքննիչ պալատի նախագահին ներկայացնում է մասնագիտական եզրակացություն, որի հաշվառմամբ և համակարգողի հայտարարության հիման վրա՝ Հաշվեքննիչ պալատի նախագահը ձեռնարկում է իրավիճակի լուծմանն ուղղված հետևյալ միջոցներից մեկը՝
9. տվյալ հաշվեքննության համակարգումը վերապահում է օրենքով սահմանված մյուս տեսակի հաշվեքննության համակարգողին․
10. կամ սույն կետի 1-ին ենթակետով նախատեսված հարաբերության անհնարինության դեպքում՝ համակարգման փոփոխություն չի կատարում, և հաշվեքննությունը շարունակում է համակարգել նույն համակարգողը, սակայն Էթիկայի կոմիտեն, Հաշվեքննիչ պալատի սահմանած կարգով, իրականացնում է հաշվեքննության յուրաքանչյուր փուլի ընթացքում կատարված էական մասնագիտական դատողությունների անկախ վերանայում ու հաշվեքննության յուրաքանչյուր փուլի ավարտից հետո Հաշվեքննիչ պալատին տրամադրում մասնագիտական եզրակացություն։
11. Հաշվեքննության առաջադրանքն ուղարկվում է հաշվեքննության օբյեկտի ղեկավարին՝ հաշվեքննության իրականացման ժամկետի սկզբից առնվազն երեք աշխատանքային օր առաջ։ Ընդ որում, հաշվեքննության առաջադրանքի ուղեկցական գրությունը Հաշվեքննիչ պալատի նախագահի (համակարգողի հետ նախապես համաձայնեցված) կամ համակարգողի հաստատմանն է ներկայացնում համապատասխան ՄԿՍ-ի ղեկավարը՝ հաշվեքննության իրականացման ժամկետի սկզբից ոչ ուշ, քան հինգ աշխատանքային օր առաջ։
12. Հաշվեքննության առաջադրանքում փոփոխություն և կամ լրա­ցում կատարելու վերաբերյալ հարաբերության վրա տարածվում են սույն կարգի 11-րդ, 14-րդ և 18-րդ կետերով սահմանված կանոնները, բացառությամբ սույն կարգի 18-րդ կետով նախատեսված ժամկետների: Հաշվեքննության առաջադրանքում փոփոխություն և կամ լրա­ցում կատարելու մասին Հաշվեքննիչ պալատի որոշման պատճենն ուղարկվում ներկայացվում է հաշվեքննության օբյեկտի ղեկավարին՝ ընդունելուց հետո՝ երեք աշխատանքային օրվա ընթացքում, որի ուղեկցական գրությունը Հաշվեքննիչ պալատի նախագահի (համակարգողի հետ նախապես համաձայնեցված) կամ համակարգողի հաստատմանն է ներկայացնում համապատասխան ՄԿՍ-ի ղեկավարը՝ որոշումն ուժի մեջ մտնելու օրը։
13. Հաշվեքննության պլանավորումը ներառում է հաշվեքննության պլանի կազմման փուլերը:
14. Հաշվեքննությունը ժամանակին և արդյունավետ իրականացնելու նպատակով՝ հաշվեքննությունն իրականացնող խմբի ղեկավարը, ոչ ուշ քան մինչև հաշվեքննության կատարման մեկնարկին նախորդող տասներորդ օրը, մշակում է հաշվեքննության պլանը՝ տվյալ հաշվեքննության տեսակի մեթոդաբանությանը և ուղեցույցին համապատասխան, և փաստաթղթաշրջանառության էլեկտրոնային համակարգով ներկայացնում ՄԿՍ-ի ղեկավարին։ ՄԿՍ-ի ղեկավարը եռօրյա ժամկետում ստուգում է հաշվեքննության պլանը և համաձայնեցնում համակարգողի հետ։ Հաշվեքննության կատարման ընթացքում հաշվեքննության պլա­նում, ըստ անհրաժեշտության, փոփոխություները ևս կատարվում են հաշվեքննությունն իրականացնող խմբի ղեկավարի կողմից և ՄԿՍ-ի ղեկավարի միջոցով համաձայնեցվում համակարգողի հետ։

**3․ ՀԱՇՎԵՔՆՆՈՒԹՅԱՆ ԻՐԱԿԱՆԱՑՈՒՄԸ**

1. Հաշվեքննությունն իրականացվում է Հաշվեքննիչ պալատի կողմից
հաստատված մեթոդաբանություններին և ուղեցույցներին համապատասխան, իսկ դրանցում տեղ չգտած կամ տարբերվող կարգավորումների դեպքում, որպես կողմնորոշիչ չափանիշներ են հանդիսանում Աուդիտի բարձրագույն մարմինների միջազգային կազմակերպության հաստատած, հաշվեքննության իրականացման ժամկետում գործող, հիմնարար և առանցքային սկզբունքները, ստանդարտները և ուղեցույցները։
2. Հաշվեքննության իրականացման գործընթացը փաստաթղթավորվում է հաշվեքննության մեթոդաբանությամբ և ուղղեցույցներով սահմանված կարգով և աշխատանքային փաստաթղթերով, որոնք ստորագրվում են հաշվեքննողի կողմից, ինչպես նաև տեղադրվում են Հաշվեքննիչ պալատի էլեկտրոնային փաստաթղթաշրջանառության համակարգի համապատասխան բաժնում։
3. Հաշվեքննության ընթացքում հաշվեքննության շրջանակի վերաբերյալ հանցագործության առերևույթ հատկանիշներ ի հայտ գալու դեպքում՝ հաշվեքննողը, երեք աշխատանքային օրվա ընթացքում, զեկուցագրով տեղեկացնում է համակարգողին։ Համակարգողը սույն կետում նշված դեպքը ներկայացնում է Հաշվեքննիչ պալատին, որի կապակցությամբ Հաշվեքննիչ պալատը որոշում է ընդունում առերևույթ հանցագործության հատկանիշներ պարունակող նյութերը Հայաստանի Հանրապետության գլխավոր դատախազություն ուղարկելու վերաբերյալ:

**4․ ՀԱՇՎԵՔՆՆՈՒԹՅԱՆ ԱՐԴՅՈՒՆՔՆԵՐԻ ԱՄՓՈՓՈՒՄԸ**

1. Յուրաքանչյուր հաշվեքննող իր կողմից արձանագրված հաշվեքննության արդյունքների վերաբերյալ աշխատանքային փաստաթղթերը ներկայացնում է հաշվեքննություն իրականացնող խմբի ղեկավարին, որը ստացված բոլոր աշխատանքային փաստաթղթերի հիման վրա կազմում է պետական բյուջեի կատարման վերաբերյալ եզրակացության կամ ընթացիկ եզրակացության կամ հաշվեքննության հաշվետվության նախագիծը և զեկուցագրով ներկայացնում ՄԿՍ-ի ղեկավարին։ Այն դեպքում, երբ հաշվեքննություն իրականացնող խմբի ղեկավարը ՄԿՍ-ի ղեկավարն է՝ սույն կետում նշված աշխատանքային փաստաթղթերը հաշվեքննողը ներկայացնում է ՄԿՍ-ի ղեկավարին։
2. Պետական բյուջեի կատարման վերաբերյալ եզրակացության կամ ընթացիկ եզրակացության կամ հաշվեքննության հաշվետվության նախագիծը ստորագրում են տվյալ հաշվեքննությունն իրականացրած հաշվեքննողները (այդ թվում՝ հաշվեքննություն իրականացնող խմբի ղեկավարը) և ՄԿՍ-ի ղեկավարը, որոնք պատասխանատվություն են կրում դրանում արձանագրված տեղեկատվության արժանահավատության և ամբողջականության համար։
3. Պետական բյուջեի կատարման վերաբերյալ եզրակացության, ընթացիկ եզրակացության կամ հաշվեքննության հաշվետվության նախագիծը, կազմելուց հետո՝ մեկ աշխատանքային օրվա ընթացքում, Հաշվեքննիչ պալատի կողմից սահմանված կարգով ներկայացվում է ներքին շրջանառության։
4. Պետական բյուջեի կատարման վերաբերյալ եզրակացության և ընթացիկ եզրակացության՝ համակարգողի կողմից վավերացված նախագծերը ներկայացվում են Կառավարություն, ինչպես նաև, ըստ անհրաժեշտության, հաշվեքննության օբյեկտի ղեկավարներին, իսկ հաշվեքննության հաշվետվության նախագիծը՝ հաշվեքննության առաջադրանքում նշված հաշվեքննության օբյեկտի ղեկավարին՝ հաշվեքննության իրականացման ժամկետի ավարտից ոչ ուշ, քան երեսուն օր առաջ։
5. Պետական բյուջեի կատարման վերաբերյալ եզրակացության, ընթացիկ եզրակացության և հաշվեքննության հաշվետվության նախագծերը, սույն կարգի 28-րդ կետում նշված հասցեատերերին ներկայացնելուց հետո՝ տասներորդ աշխատանքային օրվանից սկսած՝ ողջամիտ ժամկետում, ըստ անհրաժեշտության, ՄԿՍ-ի կողմից լրամշակվելուց հետո, համակարգողը ներկայացնում է Հաշվեքննիչ պալատի գործադիր, աուդիտի, որակի հսկողության և էթիկայի կոմիտեներ (ըստ իրավասության), համապատասխանաբար կարծիք և մասնագիտական եզրակացություն ստանալու նպատակով, ինչպես նաև՝ Հաշվեքննիչ պալատի քննարկմանը։ Սույն կետում նշված նախագծերի աշխատանքային քննարկումները Հաշվեքննիչ պալատի կոմիտեներում իրականացվում են Հաշվեքննիչ պալատի կողմից հաստատված ընդհանուր կարգով։
6. Հաստատվելուց հետո՝ երեք աշխատանքային օրվա ընթացքում, պետական բյուջեի կատարման վերաբերյալ եզրակացությունը և ընթացիկ եզրակացությունը ներկայացվում է Ազգային ժողով և Կառավարություն, ինչպես նաև հաշվեքննության օբյեկտներին։ Հաշվեքննության հաշվետվությունը հաստատվելուց հետո՝ երեք աշխատանքային օրվա ընթքացքում, ներկայացվում է Ազգային ժողով, Կառավարություն և հաշվեքննության օբյեկտի ղեկավարին, ինչպես նաև, ըստ անհրաժեշտության, հաշվեքննության առարկային առնչվող այլ մարմինների ղեկավարներին:

**5․ ՀԵՏՀՍԿՈՂՈՒԹՅՈՒՆԸ**

1. Հետհսկողությունը ներառում է՝
2. պետական բյուջեի կատարման վերաբերյալ եզրակացությամբ, ընթացիկ եզրակացությամբ կամ հաշվեքննության հաշվետվությամբ ներկայացված առաջարկությունների կատարման վերաբերյալ հաշվեքննության օբյեկտի կողմից սահմանված միջոցառումների ծրագրի կատարման նկատմամբ պարբերական հսկողությունը,
3. հաշվեքննության օբյեկտի կողմից կատարված գործողությունների համապատասխանության գնահատումը ներկայացված առաջարկություններին և դրանց կատարման վերաբերյալ միջոցառումների ծրագրին:
4. Առաջարկությունների կատարման վերաբերյալ միջոցառումների ծրագրի կատարման պարբերական հսկողությունն իրականացվում է առանց առաջադրանքի՝ կատարման վերաբերյալ տեղեկատվություն ստանալու միջոցով և (կամ) Հաշվեքննիչ պալատի գործունեության ծրագրով նախատեսված հաշվեքննության միջոցով: